Brian Buttigieg, eks-manager tal-KFC tal-Gżira, ingħata s-sentenza t'erba' snin ħabs u ġie mmultat tletin elf ewro. Dan wara li nstab ħati ta' ħasil ta' flus, meta kien jirċievi l-flus mingħand il-klijenti u ma jagħtihomx irċevuta għax kien jipproċessa l-ordnijiet b'mod qarrieqi. Jissostanzjaw dawn l-allegazzjonijiet, li tagħhom instab ħati, kien hemm filmati minn CCTV u sistema kompjuterizzata li tirrekordja t-tranżazzjonijiet kollha li jsiru. Minn meta beda jħaddem din is-sistema fis-Sajf tal-elfejn u ħdax, l-imputat ħa aktar minn tlieta u sittin elf ewro. Ma' dawn, bl-istess sistema, ħa wkoll flus minn meta kien jaħdem fil-KFC tal-Ajruport – biex b'kollox is-somma laħqet il-mija u sittin elf ewro. Minn investigazzjoni li saret mill-amministrazzjoni tal-kumpanija ħareġ ukoll il-każ ta' Joanne Cutajar, li fiż-żmien li kien manager fil-KFC tal-Gżira kienet toħroġ miegħu, u li b'din is-sistema ta' ħasil ta' flus ħadet aktar minn tnax–il elf ewro. Biex wara li kkunsidrat il-provi u x-xhieda, il-Qorti sabet lill-koppja ħatja tal-akkużi, u kkundannathom għal sitt snin ħabs u ħamsin elf ewro multa bejniethom.